**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

Ügyiratszám: TPH/276-…./2020.

**106/2020.**

**HATÁROZAT**

* **veszélyhelyzetben átruházott hatáskörben meghozott döntésről** -

**a járóbeteg szakellátás fejlesztéséhez szükséges eszközbeszerzésről**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** *– a járóbeteg szakellátás fejlesztéséhez szükséges eszközbeszerzésről* **-** az alábbi határozatot hozom:

1. A járóbeteg szakellátás eszközbeszerzéséről szóló 427/2019. (XII.16.) Kt. számú határozatot felülvizsgálva, a támogatást nyújtó képviselőjével és az egészségügyi szolgáltató képviselőjével történt közös egyeztetés eredményeként **úgy dönt**, hogy a tiszavasvári **járóbeteg szakellátás fejlesztése érdekében az alábbi eszközöket szerzi be államháztartáson kívüli támogatásból 4.572.000-Ft erejéig**:

1. **Urológiai cystoscopy**

**2. Nőgyógyászati endokavitális vizsgálófej**

Az **53/2020. PM határozatomban** szerepel, hogy a **427/2019.** (XII.16.) **Kt. határozat felülvizsgálata szükséges,** különös tekintettel a **beszerzendő eszközök fajtájára, figyelemmel egy esetleges nagyobb (tárgyi minimumfeltételként előírt)** beszerzés szükségességére.

Az egyeztetések eredményeként tekintettel arra, hogy az elmúlt időszakban az egészségügyi szolgáltató részéről, egy új röntgen gép, valamint a kardiológiai szakrendelés teljes tárgyi minimumfeltételét biztosító eszközök beszerzésre kerültek, a Kt. határozat által felállított sorrendben fenti eszközök beszerzéséről gondoskodom.

1. Az eszközök beszerzéséhez szükséges **fedezet** – államháztartáson kívüli forrás - az önkormányzat elkülönített számláján **rendelkezésre áll**, melynek terhére gondoskodom az I. pontban meghatározott eszközök megrendeléséről az előzetesen bekért árajánlatok figyelembevételével a legkedvezőbb árajánlat alapján.

**Határidő:** azonnal **Felelős:** Szőke Zoltán polgármester

III. Az eszközök beszerzését követően gondoskodom – használati szerződés megkötésével - azok használatba történő átadásáról a járóbeteg feladatellátást végző Rojkó-Med Kft. részére.

**Határidő:** esedékességkor **Felelős:** Szőke Zoltán polgármester

1. Az I. pontban meghatározott eszközök beszerzését követően az **elkülönített számlán fennmaradó összeg felhasználásáról** - további egyeztetést követően – **újabb döntés meghozatala szükséges**. Ennek érdekében **felkérem a járóbeteg szakellátás és nem szakorvosi ellátás üzemeltetőjét,** hogy a fellépő – szerződéses pótlási kötelezettség körén kívül eső – **eszközigényről folyamatosan egyeztessen az önkormányzattal**, de legkésőbb 2020. december 31. napjáig tájékoztasson a beszerzési javaslatáról.

**Határidő:** esedékességkor **Felelős:** Szőke Zoltán polgármester

**INDOKOLÁS**

A járóbeteg szakellátás eszközbeszerzéséről szóló 427/2019. (XII.16.) Kt. számú határozat (továbbiakban: Kt. határozat) módosításáról az 53/2020. PM határozattal döntés született többek között arról, hogy **Kt. határozat felülvizsgálata szükséges, különös tekintettel a beszerzendő eszközök fajtájára, figyelemmel egy esetleges nagyobb (tárgyi minimumfeltételként előírt) beszerzés szükségességére is**. Ennek **határidejét -** a Kormány által a 40/2020. (III.11.) Korm. rendelettel kihirdetett - **veszélyhelyzet elmúltát követő 60 napon belül határoztam meg.**

**A módosításra egyrészt azért volt szükség**, mert a **veszélyhelyzet miatt az eszközbeszerzés nehézkessé** vált. **Másrészt** a Képviselő-testület döntését követően a röntgen szakrendelésen használt **röntgen gép meghibásodott**, javítása – szakvélemény alapján – nem volt gazdaságos. Így **felmerült a szükségessége egy új röntgengép beszerzésének**, ezáltal pedig annak is, hogy elsődlegesen a működtetés alapvető tárgyi feltételeinek biztosítására kellene fordítani meglévő államháztartáson kívüli forrásainkat.

Tekintettel arra, hogy **engedélyezett szakrendeléshez előírt tárgyi minimumfeltételről** van szó**,** a **röntgengép beszerzése halaszthatatlanná vált**, és mivel ez az eszköz nagyobb értéket képvisel, **a beszerzéséhez saját önkormányzati forrás biztosítása elengedhetetlen lett volna**. Figyelemmel azonban a veszélyhelyzet kapcsán csökkenő bevételekre és növekvő kiadásokra, az önkormányzati **költségvetés erre fedezetet nem biztosított.**

Fentiekre tekintettel a **Rojkó-Med Kft.** arról tájékoztatott, hogy **vállalja a röntgengép beszerzését saját költségén.** Ennek beszerzése jelenleg folyamatban van, ezáltal **a nagyobb (tárgyi minimumfeltételként előírt) eszköz beszerzése jelenleg megoldódott.**

Ezt követően **ismételt egyeztetést, valamint helyszíni bejárást kezdeményeztem** **a** Rojkó-Med Kft. képviselőjével, illetve az adományt felajánló vállalkozók képviselőivel.Ennek eredményeként megállapításra került, hogy a korábbi döntésnek – Kt. határozatnak - megfelelően, **a Rojkó-Med Kft. képviselőjének tájékoztatása alapján a nőgyógyászati és az urológiai vizsgálófejek beszerzése több szempontból is fontos és aktuális**:

* a közelmúltban – szintén a Rojkó-Med Kft. által – **beszerzésre került egy kardiológiai ultrahang készülék**, az újonnan beindult kardiológiai szakrendelésünk tárgyi minimumfeltételeinek való megfelelőség érdekében;
* az ultrahang készülék **alkalmas arra, hogy többféle vizsgálófejet csatlakoztassanak** hozzá, ezáltal **több szakrendelés használhassa**;
* az **urológiai és nőgyógyászati szakrendelésen olyan diagnosztikai vizsgálatokra** nyílik az új eszközökkel **lehetőség,** amelyre jelenleg csak a nyíregyházi szakrendelésen elérhető, esetenként több hetes előjegyzést és beutazást követően; ezáltal a végleges diagnózis felállítása is hetekkel később lehetséges;
* az új vizsgálófejek által **újabb szakrendelések** (pl. ideggyógyászat, angiológia) beindítása is lehetővé válik majd.

A vállalkozói felajánlásból összegyűlt **5.200.000** forint összeg az önkormányzat erre a célra nyitott, **elkülönített számláján rendelkezésre áll**. A Kt. határozatnak megfelelően az árajánlatok bekérése, aktualizálása megtörtént. A legkedvezőbb árajánlat figyelembevételével, **a Kt. határozat szerinti sorrendben az 1-2. helyen szereplő eszközök beszerzésére a rendelkezésre álló keret fedezetet nyújt**. A beszerzés önkormányzati saját forrást nem igényel. A két eszköz beszerzését követően az elkülönített számlán fennmaradó összeg felhasználásáról - további egyeztetést követően – újabb döntés szükséges.

Magyarország Kormánya 40/2020. (III.11.) Korm. rendelettel Magyarország egész területére veszélyhelyzetet rendelt el.

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében: „***Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”

Fentiek alapján a rendelkező részben foglaltak szerint döntöttem.

Tiszavasvári, 2020. május 28.

 **Szőke Zoltán**

 **polgármester**